**A Piece of Cake – det rytmiske kor i Vesthimmerland**

Mød Vesthimmerlands rytmiske voksenkor, A Piece of Cake – et kor bestående af omkring 40 sangglade mennesker fra hele Vesthimmerland.

Til daglig har A Piece of Cake base i Vesthimmerlands Musikhus Alfa, hvor det ugentligt indøver det brede repertoire, der er blevet dets kendetegn. Således kan du fra A Piece of Cake forvente alt fra storslåede popballader, over jazzede satser til velkendte numre af danske og internationale kunstnere.

Koret har oplevet en stigende koncertaktivitet gennem de seneste år og har nu oftest flere koncerter per semester. Således er A Piece of Cake efterhånden blevet velkendte ansigter til arrangementer som Stafet for Livet og Kulturugen, ligesom julekoncert i Haubro Kirke gennem mange år har været en tradition.

A Piece of Cake dirigeres af Julian Rasmussen, der til daglig arbejder som organist og har stor erfaring inden for rytmisk musik. Julian overtog ledelsen af koret på 2020 og har på kort tid formået at tegne en ny profil for koret gennem sit sangvalg og smukke klaverspil, der udgør en uundværlig del af korets sound.

Når koret kommer forbi, bliver der mulighed for at nyde et bredt udsnit af dets repertoire, samt at opleve den unikke stemning og glæde ved sangen, der også er med til at tegne A Piece of Cakes musikalske univers.

Du kan læse mere om koret på <https://a-piece-of-cake.dk/>, samt på [korets Facebookside](https://www.facebook.com/apieceofcake).